Author: MasarovaK
Last saved by: agenda0

Dôvodová správa

Všeobecná časť

	Peňažné náležitosti vojakov v súčasnosti upravuje zákon č. 380/1997 Z. z. o peňažných náležitostiach vojakov, ktorý nadobudol účinnosť 1. januára 1998.
	Skúsenosti z  aplikačnej praxe ukázali, že je potrebné niektoré jeho ustanovenia spresniť alebo doplniť tak, aby úprava poskytovania peňažných náležitostí vojakom bola jednoznačná a zahŕňala aj poskytovanie takých peňažných náležitostí, ktorých úprava sa predpokladala vydať všeobecne záväzným právnym predpisom. 
	Po prijatí zákona č. 380/1997 Z. z. bol schválený zákon č. 269/1999 Z. z., ktorým sa mení a dopĺňa zákon Národnej rady Slovenskej republiky č. 3/1993 Z. z. o zriadení Armády Slovenskej republiky v znení neskorších predpisov. Uvedený zákon nadobudol účinnosť 1. januára 2000. Na jeho základe boli vykonané niektoré zmeny v riadení Armády Slovenskej republiky a je potrebné vykonávať aj také činnosti, ktoré zákon č. 380/1997 Z. z. neupravuje. Chýba preto právny základ na poskytovanie peňažných náležitostí profesionálnym vojakom vykonávajúcim činnosti nadväzujúce na zmenu zákona č. 3/1993 Z. z.
	Cieľom predkladaného návrhu zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov, je doplnenie a spresnenie predovšetkým jeho ustanovení upravujúcich poskytovanie príplatkov za vykonávanie niektorých činností, napr. za výkon činností príslušníkom útvaru okamžitej reakcie, výkonným letcom a profesionálnym vojakom pripravujúcim lietadlo alebo vrtuľník na let.
	Ďalej je to spresnenie poskytovania náhrad pri služobných cestách, pri vzniku služobného pomeru, vyčlenení, premiestnení a presťahovaní profesionálnych vojakov, nadväzujúce na úpravu týchto náležitostí vo všeobecnom systéme – zákonom č. 119/1992 Zb. o cestovných náhradách v znení neskorších predpisov, ako aj úpravu týchto náležitostí zákonom č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov.
	Predkladaný návrh zákona spresňuje a dopĺňa aj ustanovenia súčasne platného znenia zákona č. 380/1997 Z. z. upravujúce poskytovanie peňažných náležitostí vojakom základnej služby, náhradnej služby, zdokonaľovacej služby a prípravnej služby a ustanovenia o posky-tovaní peňažných náležitostí žiakom a študentom vojenských škôl.
	V prílohe č. 1 zákona sa spresňujú znenia príkladov činností, ako je vyššie uvedené, v nadväznosti na zákon č. 269/1999 Z. z., ktorým sa mení a dopĺňa zákon č. 3/1993 Z. z. o zriadení Armády Slovenskej republiky. V prílohe č. 6 sa spresňujú a dopĺňajú funkcie, za ktorých vykonávanie prináleží príplatok za riadenie takisto v nadväznosti na súčasne platné znenie zákona č. 3/1993 Z. z.
	Okrem uvedených zmien a doplnení obsahuje návrh zákona legislatívnotechnické a terminologické spresnenia.
	Predpokladaný objem finančných prostriedkov potrebných na realizáciu zákona sa bude riešiť v rámci schválených rozpočtov dotknutých  kapitol na rok 2001 a v nasledujúcich rokoch bez nových požiadaviek na štátny rozpočet. 
	Dopad jednotlivých ustanovení na rozpočtové kapitoly Ministerstva obrany SR, Ministerstva vnútra SR a Ministerstva dopravy, pôšt a telekomunikácií SR je uvedený v tabuľke.

	Ministerstvo obrany Slovenskej republiky
Ustanovenie zákona | Názov ustanovenia | ročne (tis. Sk)
| | kat. 610, 640 | kat. 620 | SPOLU
§ 40 | náhrady pri služobných cestách | 2 496,0 | - | 2 496,0
§ 50, ods. 3 | odlučné pri vyslaní na štúdium | 0 | - | 0
príloha č. 6 | príplatky za riadenie | 1 032,0 | 396,0 | 1 428,0
SPOLU | 3 924,0

	Ministerstvo dopravy, pôšt a telekomunikácií Slovenskej republiky
Ustanovenie zákona | Názov ustanovenia | ročne (tis. Sk)
| | kat. 610, 640 | kat. 620 | SPOLU
§ 40 | náhrady pri služobných  cestách | 50,4 | - | 50,4
SPOLU | 50,4

	Ministerstvo vnútra Slovenskej republiky
Ustanovenie zákona | Názov ustanovenia | ročne (tis. Sk)
| | kat. 610, 640 | kat. 620 | SPOLU
§ 40 | náhrady pri služobných cestách | 50,4 | - | 50,4
SPOLU | 50,4

V prípade účinnosti návrhu zákona od 1. septembra 2001 predpokladaná potreba rozpočtových prostriedkov na jeho realizáciu v roku 2001 predstavuje v kapitole ministerstva obrany 1.308,0 tisíc Sk, v rozpočtovej kapitole ministerstva vnútra 16,8 tisíc Sk a v rozpočtovej kapitole ministerstva dopravy, pôšt a telekomunikácií 16,8 tisíc Sk. 
Ministerstvo financií Slovenskej republiky zaujalo k návrhu zákona stanovisko listom                č. 22665/2000-KM zo 4.12.2000, v ktorom  uviedlo, že berie na vedomie, že predpokladaný objem finančných prostriedkov potrebných na realizáciu zákona bude riešený v rámci schválených rozpočtov dotknutých kapitol na rok 2001 a v nasledujúcich rokoch bez iných požiadaviek na štátny rozpočet.
Návrh zákona je v súlade s Ústavou Slovenskej republiky. Medzinárodné zmluvy, ktorými je Slovenská republika viazaná, túto problematiku neupravujú.
	Aplikácia zákona nebude mať vplyv na zamestnanosť a tvorbu pracovných miest.
	Predmetný návrh zákona vzhľadom na charakter upravovanej problematiky nebolo potrebné predložiť Rade hospodárskej a sociálnej dohody.

Doložka zlučiteľnosti
návrhu zákona s právom Európskej únie

1.	Navrhovateľ zákona: vláda Slovenskej republiky
2.	Názov návrhu zákona: zákon, ktorým sa mení a dopĺňa zákon č. 380/1997 Z. z. o peňažných náležitostiach vojakov
3.	V práve Európskej únie nie je problematika zákona o peňažných náležitostiach vojakov upravená. Právna úprava vzťahov vznikajúcich v oblasti peňažných náležitostí vojakov je ponechaná na vnútroštátnu úpravu jednotlivých členských asociovaných štátov Európskej únie.
4.	Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.
5.	Právne normy Európskej únie problematiku predkladaného návrhu zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov, neupravujú.
6.	Vzhľadom na to, že právne normy Európskej únie problematiku zákona o peňažných náležitostiach vojakov neupravujú, vyjadrenie stupňa kompatibility je bezpredmetné.

Osobitná časť

K bodu č. 1 
Navrhuje sa rozšírenie doterajšej pôsobnosti zákona č. 380/1997 Z. z. o peňažných náležitostiach vojakov na profesionálnych vojakov, ktorých platové pomery upravujú iné právne predpisy a to v časti zákona, ktorá ustanovuje poskytovanie služobného príjmu profesionálnym vojakom pri personálnych opatreniach, pri pozbavení výkonu funkcie, pri zaradení do personálnej zálohy z dôvodu vojenskoodbornej nespôsobilosti a pri vyslaní do kurzu. Ide o situácie, kedy profesionálny vojak nevykonáva funkciu, do ktorej bol ustanovený a osobitné predpisy tieto situácie neupravujú. Osobitne sa v nadväznosti na zákon č. 385/2000 Z. z. o sudcoch a prísediacich a o zmene a doplnení niektorých zákonov upravuje poskytovanie príspevku za bojovú pohotovosť sudcom vojenských súdov a justičným čakateľom. V nadväznosti na túto zmenu sú upravené aj § 34 až 37 zákona.

K bodu č. 2 
Poznatky z praxe poukázali na potrebu spresniť jednotlivé druhy peňažných náležitostí profesionálnych vojakov. V ustanovení sa zároveň zlaďujú názvy peňažných náležitostí s ustanoveniami, podľa ktorých sa tieto peňažné náležitosti poskytujú. 

K bodu č. 3
Dopĺňajú sa zákonom už predtým ustanovené príplatky v § 23 až 25 zákona, ktoré sú profesionálnym vojakom poskytované ako súčasť služobného príjmu aj v súčasnosti, ale nie sú vymenované v § 3, v ktorom je definovaný služobný príjem profesionálneho vojaka.

K bodu č. 4
Navrhnutou úpravou sa spresňujú a jednoznačne sa vymedzujú podmienky poskytovania funkčného platu. 

K bodom č. 5 a 6
Navrhnutou úpravou sa zlaďuje používaná terminológia týkajúca sa nárokov profesionálnych vojakov.

K bodu č. 7
Ustanovuje sa, odkedy patrí profesionálnemu vojakovi funkčný plat. Takéto ustanovenie v zákone chýba. Vymedzenie dňa, od ktorého sa poskytuje funkčný plat vyplýva len nepriamo               z § 33 zákona. Poskytovanie funkčného platu profesionálnemu vojakovi odo dňa prevzatia funkcie je prevzaté z právnej úpravy platnej pred 1. januárom 1998 (§ 12 nariadenia vlády Slovenskej republiky č. 249/1992 Zb. v znení neskorších predpisov).

K bodu č. 8
	Doplnením nového odseku v § 7 sa splnomocňuje vláda Slovenskej republiky upraviť nariadením zvýšené funkčné platy. Úroveň zvýšenia funkčných platov a termín ich účinnosti bude tak, ako je ustanovené už v súčasnosti, určená zákonom o štátnom rozpočte Slovenskej republiky. Navrhnutou úpravou sa vyrieši a zjednoduší technika ustanovenia nových funkčných platov bez toho, aby musel byť zmenený zákon o peňažných náležitostiach vojakov pri dodržaní zásad prijatých vládou Slovenskej republiky na jednotlivé rozpočtové roky.

K bodu č. 9
	Úprava sa navrhuje z dôvodu, že podľa súčasne platných všeobecne záväzných právnych predpisov môže čerpať rodičovskú dovolenku aj muž.
K bodu č. 10
Doplnením § 10 zákona sa navrhuje do času služby rozhodného pre priznanie prídavku za výsluhu rokov započítať aj iný čas, ako je čas vojenskej služby. Ide o čas hodnotený ako doba zamestnania na účely dôchodkového zabezpečenia podľa zákona o súdnej rehabilitácii a zákona o mimosúdnych rehabilitáciách. Doterajšia právna úprava je zo strany profesionálnych vojakov, ktorí boli rehabilitovaní, chápaná ako diskriminujúca nielen vo vzťahu k právnej úprave platnej do 31. decembra 1997, ale aj vo vzťahu k iným osobám v služobnom pomere, a to aj napriek tomu, že z dôvodu zabezpečenia poklesu ich služobného príjmu sa im poskytuje doplatok k služobnému príjmu.
Navrhovaným doplnením dôjde k priblíženiu sa k právnej úprave platnej pre policajtov, colníkov a zamestnancov v rozpočtovej sfére. Profesionálnym vojakom, ktorí boli rehabilitovaní, sa poskytuje doplatok podľa § 76 zákona. V súčasnosti je v služobnom pomere asi 10 pro-fesionálnych vojakov, ktorých sa ustanovenie dotkne.

K bodom č. 11 a 12
Navrhnutou úpravou sa spresňuje ustanovenie o príplatku za riadenie. Doterajšie znenie odseku 1 zvádzalo k názoru, že nadriadený (vedúci) profesionálny vojak musí mať vždy podriadených vojakov a zároveň aj zamestnancov. Navrhovanou úpravou znenia odseku 2 sa jednoznačne ustanovuje, že vo vnútornom predpise budú ustanovené príplatky za riadenie profesionálnym vojakov, ktorých funkcie nie sú uvedené v prílohe č. 6 zákona.  Doterajší text nebol v súlade s prílohou č. 6 zákona, kde sú uvedené názvy funkcií profesionálnych vojakov, ktorým patrí príplatok za riadenie. 

K bodu č. 13
Obdobne ako pri funkčnom plate sa zákon dopĺňa o  ustanovenie upravujúce, odkedy patrí príplatok za riadenie. Keďže príplatok za riadenie priamo súvisí s funkciou, ktorú profesionálny vojak vykonáva, ustanovuje sa, že príplatok za riadenie patrí odo dňa prevzatia funkcie.

K bodu č. 14
         Navrhovanou úpravou sa spresňuje postup pri určovaní výšky príplatku za zastupovanie profesionálnemu vojakovi pri zastupovaní profesionálneho vojaka alebo vedúceho zamestnanca vo vyššej funkcii alebo pri poverení výkonom funkcie. Zároveň sa zlaďuje terminológia používaná v tomto zákone s terminológiu používanou v zákone č. 370/1997 Z. z. o vojenskej službe.
          
K bodu č. 15
          V nadväznosti na zmenu organizačných štruktúr vyplývajúcich zo zákona č. 3/1993 Z. z.       o zriadení Armády Slovenskej republiky v znení neskorších predpisov sa do ustanovenia zapracúva nový organizačný stupeň, ktorým je zväzok alebo veliteľstvo. Aj profesionálni vojaci z riadiacej skupiny, zväzku alebo veliteľstva bezprostredne vykonávajú výcvik, preto im prináleží príplatok za výcvik v poľných podmienkach.

K bodu č. 16
Doplnením § 16 sa spresňuje okruh profesionálnych vojakov, ktorým príplatok za výcvik v poľných podmienkach nepatrí. Zdôrazňuje sa tak pôvodné určenie príplatku len profe-sionálnym vojakom, príslušníkom tzv. bojových útvarov a jednotiek.

K bodu č. 17
Navrhovaným ustanovením sa spresňuje ustanovenie odseku 1 a dáva sa do súladu názov paragrafu s jeho obsahom. Súčasne sa určuje, že tento príplatok sa vypláca do výšky 2 000 Sk. Odstraňuje sa možnosť priznať tento príplatok až do výšky 4 000 Sk mesačne.
K bodu č. 18
Úprava súvisí s predchádzajúcou úpravou. Tým, že je upravené ustanovenie odseku 1 v tom zmysle, že ide o príplatok za spravodajskú činnosť (navrhuje sa vypustiť, že je to príplatok aj za plnenie osobitných úloh na zabezpečenie brannej pohotovosti štátu), umožňuje sa poskytovanie aj príplatku za bojovú pohotovosť.

K bodu č. 19
Spresňuje sa ustanovenie o poskytovaní príplatku leteckému personálu, pričom sa presne určuje, kto sa na účely poskytovania príplatku považuje za výkonného letca a leteckého technika. Konkrétnu výšku príplatku v rámci ustanoveného rozpätia pre jednotlivé skupiny určí minis-terstvo vnútorným predpisom.

K bodu č. 20
         Navrhovanou úpravou sa odseky 1 a 2 zlaďujú s odsekom 4.

K bodu č. 21
Súčasne platné ustanovenie § 28 je použiteľné len v malej miere, pretože podľa nového systému sociálneho zabezpečenia profesionálnych vojakov podmienku odchodu do starobného dôchodku splní len taký profesionálny vojak, ktorý nesplnil podmienku odchodu do výsluhového dôchodku. Navrhované znenie § 28 umožňuje poskytnúť odmenu pri prvom skončení služobného pomeru prepustením po splnení nároku podmienok na výsluhový dôchodok alebo na výsluhový invalidný dôchodok.

K bodu č. 22
          Navrhovaným ustanovením sa špecifikuje východisková základňa pre výpočet ďalšieho služobného príjmu profesionálnemu vojakovi, ktorý je vyslaný na štúdium do kurzu alebo do školy v zahraničí. Ďalej sa jednoznačne určuje mena, v ktorej sa ďalší služobný príjem takémuto profesionálnemu vojakovi vypláca.

K bodu č. 23
V súvislosti s doplnením § 6 o úpravu poskytovania funkčného platu sa z § 33 vypúšťajú odseky 5 a 6 ako nadbytočné.

K bodu č. 24
V nadväznosti na § 26 zákona č. 370/1997 Z. z. o vojenskej službe sa navrhuje poskytovanie služobného príjmu pri personálnych opatreniach. Navrhnutou  úpravou sa zároveň zosúlaďujú  zákony č. 370/1997 Z. z. a č. 380/1997 Z. z. Ustanovenie konkretizuje začiatok a koniec poberania služobného príjmu a bližšie určuje jeho jednotlivé zložky pre profesionálnych vojakov, ktorých platové pomery upravujú osobitné predpisy.

K bodu č. 25
Navrhovaným doplnením sa špecifikuje poskytovanie služobného príjmu pri dočasnom pozbavení výkonu funkcie pre profesionálnych vojakov, ktorých platové pomery upravujú osobitné predpisy. Tento postup sa podľa vnútorných predpisov uplatňuje aj v súčasnosti.

K bodu č. 26
Navrhovanou úpravou sa terminologicky zlaďuje názov § 36 s terminológiou používanou  v § 26 zákona č. 370/1997 Z. z. 

K bodu č. 27
Navrhovaným doplnením sa špecifikuje poskytovanie služobného príjmu pri zaradení do personálnej zálohy z dôvodu vojenskoodbornej nespôsobilosti pre profesionálnych vojakov, ktorí vykonávajú profesionálnu službu v štátnom podniku, ktorého zriaďovateľom je ministerstvo obrany, ministerstvo vnútra alebo ministerstvo dopravy. Tento postup sa podľa vnútorných predpisov uplatňuje aj v súčasnosti.

K bodu č. 28
Upravuje sa poskytovanie služobného príjmu počas štúdia v kurzoch pre profesionálnych vojakov, ktorí boli vyslaní na toto štúdium na území Slovenskej republiky alebo v zahraničí.
Navrhovanou zmenou sa zároveň spresňuje spôsob a postup pri poskytovaní služobného príjmu profesionálnym vojakom študujúcim v kurze v zahraničí počas štúdia i v čase čerpa-nia riadnej dovolenky. Vzhľadom na to, že problematika zdaňovania  je komplexne upravená              v zákone č. 366/1999 Z. z. o daniach z príjmov v znení neskorších predpisov, doterajšie ustanovenie týkajúce sa zdaňovania služobného príjmu profesionálnych vojakov sa vypúšťa                       a v navrhovanom ustanovení odseku 5 je zapracovaný iba odkaz na tento zákon.

K bodu č. 29
Doterajší § 40 sa navrhuje doplniť o ustanovenie vymedzujúce poskytovanie cestovných náhrad profesionálnym vojakom vyslaným na štúdium do kurzu na území Slovenskej republiky, prípadne na štúdium do školy na území Slovenskej republiky pri výkone funkcie, do ktorej bol ustanovený a ktorého absolvovaním štúdia získa vyšší stupeň vzdelania. Tieto náhrady sú rovnaké, ako náhrady poskytované profesionálnym vojakom pri služobných cestách s výnimkou profesionálnych vojakov, ktorí sú vyslaní na štúdium v mieste stálej posádky alebo v mieste ich pobytu. Týmto sa uhrádzajú len náklady hromadnej mestskej dopravy a prípadne preukázané vedľajšie výdavky.

K bodu č. 30
Novým § 40a sa zákon dopĺňa o ustanovenia vymedzujúce základné pojmy použité v zákone, ako sú sídlo stálej posádky, miesto pobytu a rodina profesionálneho vojaka. Vymedzenie týchto pojmov chýbalo a spôsobilo nejasnosti pri poskytovaní najmä náhrad pri služobných cestách. Pojem rodina je vymedzený tak, aby zahŕňal  osoby, o ktoré sa profesionálny vojak stará alebo ich vyživuje. Podmienkou je však ich trvalý pobyt na území Slovenskej republiky a život v spoločnej domácnosti, pričom pojem spoločná domácnosť sa vymedzuje v nadväznosti na Občiansky zákonník.

K bodu č. 31
Navrhovaným doplnením § 41 sa ustanovuje možnosť použiť na služobnej ceste súkromné cestné motorové vozidlo v prípade, ak to profesionálnemu vojakovi povolí služobný orgán obdobne, ako je to ustanovené v zákone č. 119/1992 Zb. o cestovných náhradách v znení neskorších predpisov. Tento postup sa uplatňuje podľa vnútorných predpisov aj v súčasnosti. 

K bodu č. 32 
Doterajšie znenie § 43 zákona sa dopĺňa o spôsob krátenia stravného pri bezplatnom poskytnutí stravovania profesionálnemu vojakovi na služobnej ceste vrátane spôsobu zaokrúh-ľovania pri krátení stravného. Zároveň sa upravuje postup pri krátení stravného profesionálnemu vojakovi, ktorý má podľa iných predpisov nárok na naturálne stravovanie alebo na peňažnú náhradu za nedodanú stravu.

K bodu č. 33
Doterajšie znenie § 43 sa zlaďuje s navrhovaným znením § 40 v nadväznosti na niektoré náhrady poskytované pri služobnej ceste.

K bodu č. 34
V súvislosti so zavedením základných pojmov v § 40a sa upravuje terminológia v súčasne platnom znení ustanovenia § 45 zákona.

K bodu č. 35
Navrhovaným doplnením sa ustanovuje možnosť použiť na cestu na návštevu rodiny   súkromné cestné motorové vozidlo v prípade, ak to profesionálnemu vojakovi povolí služobný orgán obdobne, ako je to ustanovené v zákone č. 119/1992 Zb. o cestovných náhradách v znení neskorších predpisov. Tento postup sa uplatňuje podľa vnútorných predpisov aj v súčasnosti.

K bodu č. 36
Navrhovanou úpravou sa spresňuje, ktoré náhrady patria profesionálnemu vojakovi pri zahraničných služobných cestách. Pri vyslaní profesionálneho vojaka do zahraničia sa poskytujú náhrady cestovných výdavkov, náhrada za ubytovanie a stravné. Náhrady sa poskytujú vo výške, ktorá je ustanovená Ministerstvom financií Slovenskej republiky pre vyslanie pracovníkov do zahraničia.

K bodu č. 37
Novým § 46a sa zákon dopĺňa o náhradu liečebných nákladov v zahraničí pri zahraničnej služobnej ceste. Doplnenie vychádza zo všeobecných právnych predpisov o cestovných náhra-dách, podľa ktorých sa táto náhrada profesionálnym vojakom poskytuje aj v súčasnosti. 

K bodu č. 38
Aplikácia zákona č. 380/1997 Z. z. v praxi poukázala na potrebu jeho doplnenia o ustanovenia upravujúce poskytovanie náhrad profesionálnym vojakom Armády Slovenskej republiky pri  zahraničných služobných cestách vykonávaných na základe dohôd o vzájomnej výmene profesionálnych vojakov. Toto doplnenie obsahovo vychádza zo všeobecnej úpravy v zákone č. 119/1992 Zb. o cestovných náhradách v znení neskorších predpisov. Služobný orgán môže podľa návrhu zákona dohodnúť poskytovanie vymedzených náhrad bezplatne. Ak sa stravné poskytuje, jeho výška nesmie tvoriť viac, ako je ustanovené v § 47 zákona.
Ďalej sa zákon dopĺňa o osobitné ustanovenia upravujúce poskytovanie náhrad profe-sionálnym vojakom, ktorí boli vyslaní na štúdium do školy alebo do kurzu v zahraničí. Ide len o náhrady cestovných výdavkov, výdavkov za poistenie liečebných nákladov v zahraničí a náhrady výdavkov za ubytovanie, ak nie je poskytnuté bezplatne. Zároveň sa zákon dopĺňa o ustanovenia upravujúce nároky a povinnosti pri poskytovaní preddavku profesionálnemu vojakovi na služobnej ceste a pri vyslaní na štúdium, ďalej o vyúčtovaní tohto preddavku a o vyúčtovaní služobnej cesty v záujme zabezpečenia profesionálneho vojaka finančnými prostriedkami potrebnými na úhradu pobytu v zahraničí. Preddavok pri vyslaní na štúdium v zahraničí sa navrhuje poskytovať na úhradu nevyhnutných nákladov súvisiacich s nástupom na štúdium, napr. na zabezpečenie ubytovania, obstaranie študijných pomôcok.

K bodu č. 39
Novonavrhnuté znenie § 50 upravuje náhrady profesionálnemu vojakovi tak, že pri premiestnení a vyčlenení  sa mu obligatórne poskytuje náhrada výdavkov do sídla stálej posádky a v prípade, že spĺňa podmienky poskytovania odlučného, aj odlučné a náhradu cestovných výdavkov. Pri vzniku služobného pomeru sú tieto náhrady fakultatívne. O ich poskytovaní rozhodne služobný orgán. Možnosť poskytnúť náhradu výdavkov vrátane odlučného sa zakotvuje aj pre profesionálneho vojaka, ktorého služobný orgán vyšle na štúdium v dennej forme štúdia do školy na území Slovenskej republiky. Pôjde však len o štúdium, ktorého absolvovaním získa profesionálny vojak vyšší stupeň vzdelania.
V súčasnosti v školskom roku 2000/2001 neštuduje v dennej forme štúdia žiadny profe-sionálny vojak, ktorý by plnil podmienky priznania a poskytovania odlučného. Vzhľadom na skutočnosť, že podľa § 141 zákona č. 370/1997 Z. z. o vojenskej službe v znení zákona                        č. 10/2000 Z. z. je profesionálny vojak na túto formu štúdia vyslaný v záujme armády, navrhuje sa mu poskytovať náhrady, ktoré by čiastočne pokryli náklady vzniknuté odlúčením od rodiny.
Predpokladá sa, že v školskom roku 2001/2002 bude v tejto forme štúdia študovať najviac 10 profesionálnych vojakov. 
Zmenou § 51 sa spresňuje, ktoré náhrady a v akej výške patria profesionálnym vojakom pri prvom nástupe do sídla stálej posádky alebo pri prvom nástupe  do školy. V ostatných prípadoch patria profesionálnemu vojakovi náhrady ako pri služobnej ceste.
          V novonavrhnutom znení § 52 sa spresňujú podmienky poskytovania odlučného. Dopĺňa sa ustanovenie upravujúce výnimku z plnenia podmienok nároku na odlučné.
Ide o podmienku podania žiadosti o byt profesionálnym vojakom v situácii, kedy by bolo podanie tejto žiadosti neopodstatnené, t. j. pri vyslaní na denné štúdium.
         V nadväznosti na ustanovenie § 52 ods. 1 sa upravujú aj ďalšie odseky tohto paragrafu, čím sa jednoznačne určuje, ktorému profesionálnemu vojakovi,  za aké obdobie a v akej výške sa odlučné poskytuje. Zároveň sa upravuje určenie okamihu zastavenia vyplácania odlučného, čím sa sprísňujú podmienky na poskytnutie odlučného oproti súčasnosti.

K bodu č. 40
Novým § 52a sa navrhuje doplniť zákon o ustanovenia upravujúce podrobnosti o priz-návaní a výplate odlučného profesionálnemu vojakovi, pričom určenie dňa, od ktorého sa priznáva odlučné, sa diferencuje v závislosti od lehoty podania žiadosti o odlučné. Zároveň zákon splnomocňuje ministerstvo vo vnútornom predpise upraviť náležitosti žiadosti o odlučné. Doplnenia si vyžiadali skúsenosti z aplikačnej praxe, keďže vzhľadom na prebiehajúcu reformu Armády Slovenskej republiky prichádza do úvahy poskytovanie odlučného väčšiemu počtu profesionálnych vojakov.

K bodu č. 41
V súvislosti so spresnením podmienok na priznanie odlučného v § 50 sa upravuje aj                  § 53 tak, že vymedzuje, aké náhrady cestovných výdavkov prislúchajú profesionálnemu vojakovi, ktorému sa vypláca odlučné. Takýmito náhradami je aj náhrada cestovných výdavkov na návštevu rodiny, a to jeden raz za týždeň.

K bodu č. 42
	Cieľom navrhovaného ustanovenia je umožniť služobnému orgánu s prihliadnutím na určené podmienky služobnej cesty uznať náhrady výdavkov aj bez toho, aby ich profesionálny vojak preukazoval. Ide o prípady, kedy sa potrebné doklady pri ich strate nedajú získať ani náhradným spôsobom. 

K bodu č. 43
V nadväznosti na navrhovanú úpravu § 50 sa upravuje aj  § 54. Jednoznačne sa vymedzuje, že príspevok sa poskytuje na úpravu bytu pri presťahovaní, nie na úhradu sťahovacích nákladov. Ďalej sa ustanovuje spôsob uplatnenia nároku na príspevok pri presťahovaní profesionálnym vojakom.

K bodu č. 44
Zákon v súčasne platnom znení neupravuje poskytovanie služobného príjmu profe-sionálnemu vojakovi pri poskytnutí náhradného voľna. Navrhovanou úpravou sa ustanovuje, že pri poskytnutí náhradného voľna profesionálnemu vojakovi sa mesačný služobný príjem nemení. Rovnaká úprava sa navrhuje aj v prípade, keď sa profesionálny vojak zúčastňuje na preventívnej rehabilitácii.

K bodom č. 45 až  47
V nadväznosti na § 37, § 66, § 69 a § 70 zákona, ktoré upravujú poskytovanie peňažných náležitostí v cudzej mene, sa navrhuje zmena § 56 ods. 1 zákona v tom, že sa ustanovuje, že služobný príjem sa vypláca v slovenských korunách.
Zmenou § 56 ods. 3 zákona sa ustanovuje povinnosť služobného orgánu vydať profe-sionálnemu vojakovi pri výplate služobného príjmu doklad o jednotlivých zložkách služobného príjmu a o vykonaných zrážkach z dôvodu umožniť mu skontrolovať si správnosť výplaty služobného príjmu.
S cieľom zjednodušiť mechanizmus výplaty služobného príjmu pri vyslaní profesionálneho vojaka na štúdium v zahraničí prostredníctvom jeho účtu v banke sa ustanovuje povinnosť profesionálneho vojaka založiť si tento účet podľa vlastného rozhodnutia na území Slovenskej republiky alebo v krajine štúdia. 

K bodu č. 48
Doplnením § 57 sa zabezpečí povinnosť vrátiť preddavok v cudzej mene, ktorý sa poskytne profesionálnemu vojakovi podľa novonavrhovaného § 49c ods. 3 (v súčasnosti sa preddavok poskytuje podľa interných predpisov), ak profesionálny vojak nesplní podmienky, ktorých plnenie sa predpokladalo pri jeho priznaní. Zároveň sa ustanovuje spôsob prepočtu cudzej meny na slovenské koruny.

K bodu č. 49
V súvislosti s doplnením nového § 61a  sa mení názov tretej časti zákona.

K bodu č. 50
Ustanovenie § 58 sa dopĺňa o doteraz chýbajúce základné podmienky poskytovania služného vojakom  základnej služby, náhradnej služby alebo zdokonaľovacej služby. Ustanovuje sa postup pri výplate služného, ak vojak nevykonával základnú službu, náhradnú službu alebo zdokonaľovaciu službu celý kalendárny mesiac, poskytovanie služného pri povýšení alebo pri vymenovaní, znížení hodnosti, odňatí hodnosti a strate hodnosti. Vzhľadom na gramatickú úpravu nadpisu tretej časti zákona je potrebné vykonať aj úpravu doterajšieho znenia odseku 1, preto sa § 58 uvádza v plnom znení.

K bodu č. 51
Doplnením § 60 ods. 2 písm. a) zákona sa sleduje jednoznačná aplikácia ustanovenia v praxi.

K bodu č. 52
Navrhuje sa doplnenie § 61 zákona o úpravu, ustanovujúcu výšku príplatku za službu v sťažených a zdraviu škodlivých podmienkach a čas, za ktorý sa príplatok poskytuje vojakovi základnej služby, náhradnej služby alebo zdokonaľovacej služby. Navrhované doplnenie umožní priznať vojakovi základnej, náhradnej alebo zdokonaľovacej služby príplatok za službu v sťažených a zdraviu škodlivých podmienkach hodinovou sadzbou, pričom sa zároveň umožňuje vykonať aj súčet hodín alebo ich časti za kalendárny mesiac.

K bodu č. 53
V súvislosti s doplnením § 62a sa navrhuje legislatívnotechnická úprava nadpisu paragrafu.
 
K bodu č. 54
V nadväznosti na nové znenie § 56 ods. 1 sa zlaďuje terminológia použitá v súvislosti s výplatou peňažných náležitostí.

K bodu č. 55
Ustanovuje sa povinnosť služobného orgánu vydať vojakovi  základnej, náhradnej, zdo-konaľovacej alebo prípravnej služby pri jeho premiestnení alebo odvelení doklad o tom, ktoré peňažné náležitosti a v akej výške mu boli naposledy vyplatené. Ide o systém dlhoročne používaný a uľahčujúci výplatu peňažných náležitostí. Doplnením povinnosti služobného orgánu sa zároveň zakotvuje právo vojakov kontrolovať správnosť vyplatených peňažných náležitostí.

K bodu č. 56
V nadväznosti na ustanovenia zákona č. 370/1997 Z. z. o vojenskej službe sa dopĺňa § 62a, ktorý upravuje poskytovanie peňažných náležitostí vojakom  základnej služby, náhradnej služby, zdokonaľovacej služby alebo  prípravnej služby.
Ďalej sa spresňuje, ktorý čas sa považuje za výkon služby vojaka základnej, náhradnej, zdokonaľovacej alebo prípravnej služby. Služné sa poskytuje aj v súčasnosti.

K bodu č. 57
Znenie § 64 zákona bližšie ustanovuje podmienky výplaty vreckového a služného žiakom vojenských škôl. Vzhľadom na to, že ide o určenie nárokov, je potrebné upraviť ich priamo v zákone. Takéto ustanovenie v zákone chýbalo. Výplata uvedených dávok sa doteraz realizovala na základe vnútorného predpisu ministerstva.
 
K bodom č. 58 a 59
Z § 66 sa odsek 2 vypúšťa z dôvodu, že poskytovanie peňažných náležitostí profe-sionálnym vojakom študujúcim v dennej forme štúdia v zahraničí sa upravuje osobitne v novonavrhovanom § 66a, ktorý taxatívne určuje, čo tvorí príjem takého vojaka počas štúdia.
Zmeny týkajúce sa výplaty príjmu za čas, keď profesionálny vojak pri štúdiu v zahraničí čerpá dovolenku alebo má prázdniny, sú obdobné ako v § 37 zákona.

K bodu č. 60
Doplnením § 68 zákona sa ukladá povinnosť profesionálnemu vojakovi, ktorý bol vyslaný na štúdium v zahraničí založiť si účet v banke, prostredníctvom ktorého mu budú vyplácané peňažné náležitosti obdobne, ako je to v upravenom znení § 56.

K bodom č. 61 a 62
Znenie § 70 sa dopĺňa o ustanovenie umožňujúce poskytovať zahraničný príspevok profesionálnemu vojakovi – členovi pozorovateľskej misie, ktorému podľa medzinárodných dohovorov alebo zmlúv poskytuje zahraničná organizácia tzv. náhrady denných výdavkov. Takémuto profesionálnemu vojakovi sa navrhuje poskytovať zahraničný príspevok najviac do výšky 1 000 USD mesačne podľa konkrétnej situácie a v závislosti od výšky poskytovaných náhrad denných výdavkov zahraničnou organizáciou. Tento príspevok sa navrhuje poskytnúť len v prípade, ak by denné náhrady nedosahovali ani priemernú výšku peňažných náležitostí poskytovaných profesionálnym vojakom vyslaným do zahraničia v rámci OSN, NATO a pod.  
Ustanovenie umožní riešiť výnimočné prípady, ktoré môžu v praxi nastať. Ich počet nemožno vyčísliť. V doterajšej praxi vysielania profesionálnych vojakov do pozorovateľských misií boli dva prípady, ktoré by bolo možné riešiť podľa navrhovaného ustanovenia.     
Ďalej sa v zákone ustanovuje čas, odkedy patrí profesionálnemu vojakovi zahraničný príspevok a tiež čas, kedy mu zahraničný príspevok alebo jeho pomerná časť nepatrí.

K bodu č. 63
Navrhovaným ustanovením sa upravujú nároky profesionálnych vojakov, ktorí majú miesto výkonu služby v zahraničí obdobne, ako je to v zákone č. 119/1992 Zb. o cestovných náhradách v znení neskorších predpisov. Takéto ustanovenie v zákone doteraz chýbalo.

K bodu č. 64
Keďže poznámka pod čiarou s odkazom na § 4 zákona č. 370/1997 Z. z. v znení zákona               č. 10/2000 (služobný orgán) je zavedená  v bode 31, z hľadiska legislatívnotechnickej čistoty je potrebné z § 71 vypustiť poznámku pod čiarou č. 33.

K bodu č. 65
Navrhované ustanovenie § 71a splnomocňuje ministerstvo na  určenie termínu výplat peňažných náležitostí vojakom, žiakom a študentom vojenských škôl vo svojom vnútornom predpise. 
Navrhované ustanovenie § 71b zrovnoprávňuje terminológiu použitú pre odmenu za prácu vykonávanú profesionálnym vojakom v štátnom podniku a v rozpočtových alebo v príspev-kových organizáciách rezortu ministerstva obrany. Takáto úprava je potrebná pre aplikačnú prax.

K bodu č. 66
Navrhuje sa vypustiť § 72 ako nadbytočný z dôvodu, že sa už nepredpokladá vydanie všeobecne záväzného právneho predpisu.

K bodu č. 67
V nadväznosti na navrhované zmeny v predchádzajúcich paragrafoch ustanovuje sa právomoc pre príslušných ministrov a pôsobnosť pre ministerstvá na vykonanie niektorých ustanovení zákona. Z dôvodu prehľadnosti sa ustanovenie uvádza v plnom znení.

K bodu č. 68
Vzhľadom na prijaté zákony (napr. zákon č. 269/1999 Z. z., ktorým sa mení a dopĺňa zákon č. 3/1993 Z. z. o zriadení Armády Slovenskej republiky v znení neskorších predpisov, ktorý nadobudol účinnosť 1. januára 2000) boli vykonané niektoré zmeny v riadení Armády Slovenskej republiky a je potrebné vykonávať aj také činnosti, ktoré zákon č. 380/1997 Z. z. v súčasnosti neupravuje a vypustiť také príklady činností, ktoré sa stali vzhľadom na transformáciu armády nadbytočnými. Na základe odporúčania Legislatívnej rady vlády Slovenskej republiky v záujme zabezpečenia prehľadnosti sa navrhuje nové znenie prílohy č. 1.

Dňom 1. 1. 2000 sa zo zborov (armádny zbor a zbor letectva a PVO) zriadilo veliteľstvo pozemných síl a veliteľstvo vzdušných síl s novými kompetenciami a organizačným členením. Z tohto dôvodu sa vypúšťajú príklady činností pre profesionálnych vojakov, vykonávajúcich funkcie na zboroch a navrhujú sa nové príklady pre činnosti profesionálnych vojakov na veliteľstvách.
Na základe vyššie uvedeného sa v časti poddôstojníci a práporčíci vypúšťajú súčasne platné príklady činností 4.07., 4.11. a v časti dôstojníci a generáli súčasne platné príklady činností 3.07, 4.09. Upravujú sa súčasne platné príklady činností 4.05. (v navrhovanej prílohe 4.05.),  4.17.(4.15.), 5.03.(5.03) v časti poddôstojníci a práporčíci a súčasne platné príklady činností č. 2.03.(2.03.), 5.24.(5.24.), 7.03.(7.03.)  a 8.03.(8.03.) v časti dôstojníci a generáli.
Ako nové sa ustanovujú príklady činností 6.21. v časti poddôstojníci a práporčíci a 5.32. v časti dôstojníci a generáli.
V nadväznosti na § 47 zákona č. 351/1997 Z. z. Branný zákon a z dôvodu zmeny názvu vyšších doplňovacích veliteľstiev na úrady vojenskej správy sa navrhujú úpravy v súčasne platných príkladoch činností 2.14.(2.14.), 3.08.(3.08.), 4.10.(4.10.), 5.07.(5.07.) a 6.01.(6.01.). 

	Dňom 1. 10. 2000 sa z veliteľského stanovišťa transformáciou vytvorilo Centrum riadenia vzdušných operácií. Na základe uvedeného sa v časti poddôstojníci a práporčíci ustanovujú ako nové príklady činností 5.17. až 5.21. a 6.20. V časti dôstojníci a generáli sa ustanovujú ako nové príklady činností 2.30., 3.45., 3.46., 4.34., 4.35., 5.36. a 6.38.

	Z dôvodu zrušenia príspevkovej organizácie Vojenský projektový ústav sa vypúšťa ako nadbytočný v časti poddôstojníci a práporčíci súčasne platný príklad činnosti 6.11. V časti dôstojníci a generáli sa vypúšťajú súčasne platné príklady činností 1.03., 4.15., 4.24. a upravuje sa znenie súčasne platného príkladu činnosti 6.06. (6.06.)   

	V príkladoch činností, ktoré sa uplatňujú na zaraďovanie profesionálnych vojakov, ktorí vykonávajú  vedecké alebo vedecko-pedagogické činnosti, sa zosúlaďujú ďalšie kvalifikačné požiadavky so zákonom č. 172/l990 Zb. o vysokých školách v znení neskorších predpisov a s Vyhláškou Československej akadémie vied č. 55/1977 Zb. o ďalšom zvyšovaní kvalifikácie a o hodnotení tvorivej spôsobilosti vedeckých pracovníkov. 

K bodu č. 69
Navrhnutou úpravou sa na účely priznania príplatku za riadenie zapracúvajú názvy funkcií, ktoré vyplynuli z organizačných zmien vykonaných v rezorte ministerstva obrany v súvislosti                  s prijatím zákona č. 269/1999 Z. z., ktorým sa mení a dopĺňa zákon č. 3/1993 Z. z. o zriadení Armády Slovenskej republiky. 

K článku II
Vzhľadom na rozsah novelizácie zákona sa navrhuje splnomocniť predsedu Národnej rady Slovenskej republiky na vyhlásenie úplného znenia zákona č. 380/1997 Z. z. o peňažných náležitostiach vojakov, ako to vyplýva zo zmien a doplnení vykonaných týmto zákonom.

K článku III
Účinnosť zákona sa navrhuje od  1. septembra  2001 okrem čl. I § 1 ods. 4, ktorého účinnosť sa navrhuje od 1. januára 2003 z dôvodu, že podľa čl. I § 152 zákona č. 385/2000 Z. z. o sudcoch a prísediacich a o zmene a doplnení niektorých zákonov sa zrušuje § 6 ods. 2 zákona č. 420/1991 Zb. o platových pomeroch sudcov a justičných čakateľov v znení neskorších predpisov, podľa ktorého sa sudcom a justičným čakateľom poskytuje príplatok pri zabezpečovaní pripravenosti a mobilizačnej pohotovosti.

Bratislava 30. mája 2001

Mikuláš dzurinda, v.r.
predseda vlády
Slovenskej republiky

Jozef stank, v.r.
minister obrany
Slovenskej republiky